Iran verwelkom VSA se onttrekking aan kernooreenkomsPres. Donald Trump lewer sy toespraak by die Withuis (8 Mei 2018). Foto: Evan Vucci/AP Iran het pres. Donald Trump se besluit om die VSA te onttrek aan ŉ ooreenkoms oor Iran se kernprogram verwelkom en gesê dit was van die begin af duidelik dat die Amerikaners “nie betroubaar is nie”. Genl. Mohammad Ali Jafari, hoof van Iran se Revolusionêre Wag, het gesê die VSA se onttrekking aan die ooreenkoms sal geen impak hê nie. Jafari het voorspel dat die Europese Unie, wat die onttrekking teengestaan het, uiteindelik die VSA se voorbeeld sal volg wat beteken dat “die lot van die ooreenkoms duidelik is”. Trump het Dinsdag tydens ŉ toespraak, wat op televisie gebeeldsaai is, in die Withuis aangekondig dat hy voortgaan met sy planne wat hy tydens sy presidensiële veldtog aangekondig het om hom aan die kernooreenkoms te onttrek. Hy het gesê hy sal die hoogste vlak van sanksies weer teen Iran instel en het ander lande gewaarsku om nie te probeer om die Iranse regering te help nie. Iran het in 2015 ingevolge die ooreenkoms ingestem om sy kernaktiwiteite af te skaal en internasionale inspekteurs in die land toe te laat indien die streng ekonomiese sanksies teen die land opgehef word. Trump het gesê indien hy toelaat dat die kernooreenkoms voortgaan, sal daar binnekort ŉ kernwapenwedloop ontstaan. Hy het ook gesê ŉ konstruktiewe ooreenkoms kon destyds aangegaan geword het, maar dit is nie gedoen nie. Hy het gesê dié kernooreenkoms is “in wese gebrekkig”. Trump het Iran as ŉ “regime van groot terreur” bestempel. “Geen stappe wat deur die regime gedoen is, was nog gevaarliker as sy najaag van kernwapens en die middele om dit te lewer nie.” Volgens Trump sal die VSA “nie as gyselaar gehou word deur kernafpersing nie” en sal die land nie toelaat dat ŉ regime “wat ‘Death to America’ dreunsing” toegang tot kernwapens kry nie. Trump het gesê hy het die besluit geneem nadat hy met Amerikaanse bondgenote gepraat het. Saoedi-Arabië het intussen gesê hy “ondersteun en verwelkom” Trump se besluit om hom aan die ooreenkoms te onttrek.